**Treba sa zamyslieť čo bolo, čo je, čo má byť**

**Peter Čatloš**

Vážené dámy, vážení páni, členovia nášho združenia ako aj vzácni hostia. V auguste tohto roku stály predstaviteľ nášho združenia vyzval niekoľkých z nás aby sme sa zamysleli nad životom, jeho hodnotami, míľnikmi, zmenami a vôbec jeho zmyslom.

Keďže veľa z nás je vo veku, kedy, ako hovorí majster Lasica „už neumrieme predčasne“, asi je naozaj ten čas na zamyslenie sa.

Dlho som rozmýšľal nad udalosťami, ktoré najviac ovplyvnili môj život a zistil som, že ich nie je až tak veľa. Moje detstvo nebolo ničím mimoriadne ak nepočítam rodinnú pohodu a šťastie, ktoré vytvorili moji blízki – najmä rodičia a starí rodičia. Jedna udalosť mi však natrvalo zostala v pamäti a mala vplyv na môj ďalší život. Mal som asi 14 rokov, keď som raz pristihol môjho otca usedavo plakať. Môj otec bol mimoriadny človek – múdry, pracovitý a nadovšetko čestný chlap. Vďaka svojim vlastnostiam zastával vysoké hospodárske funkcie už ako veľmi mladý. Zrejme ma vtedy už považoval za dostatočne zrelého na to, aby sa mi zveril a povedal mi, že od určitej úrovne funkcie nie je už možné pracovať a správať sa čestne a podľa svojho svedomia, čo nevedel preniesť cez srdce a preto nechcel prijať vyššie funkcie a bol stále len „ten druhý“. Obetoval svoju kariéru a s tým aj v socializme spojené výhody „len“ preto, aby sa mohol spokojne na seba pozrieť do zrkadla a všetkým ostatným priamo do očí. Nikdy som ho v tomto nezradil, aj keď som aj ja v živote niekoľkokrát na svoju čestnosť doplatil.

Ďalšia skutočnosť ma naučila v praxi to, čo povedal jeden z členov Beatles : „Nakoniec všetko bude v poriadku a keď to nie je v poriadku, znamená to, že ešte nie je koniec“. Pracoval som v Martinskej ZTS-ke v závode Motory. Prešiel som postupne všetky funkcie od majstra až po vedúceho prevádzky, každú v inej časti závodu. Všetky prevádzky mali problémy, ale len jedna stále a nepretržite plnila svoje úlohy. Nastúpil som tam ako vedúci výroby. Mal som k dispozícii niekoľko dispečerov a jeden sa podujal, že ma „zaučí“. Problém bol v tom, že tento človek chodil do práce o jednej v noci (začínalo sa vtedy o šiestej) a povedal mi, že po šiestej nemá už na mňa čas, lebo musí pracovať. Tak som počas dva a pol roka čo som tam pracoval, chodil do práce o tretej ráno a z práce, keď boli splnené úlohy. Stalo sa, že keď sa pokazil kľúčový stroj, bol som nepretržite v práci skoro štyri dni, ale plán bol splnený. Dodnes mi zostala tá vlastnosť, že nikdy „nehádžem flintu do žita“ a všetko doťahujem až do absolútneho konca – väčšinou úspešného, lebo málokto vydrží až do toho konca.

November ´89 mi nepriniesol až také výrazné zmeny ako väčšine, pretože aj za socializmu som bol zvyknutý tvrdo pracovať a v tom som aj pokračoval, len už vo svojej firme a tým pádom väčším efektom pre seba a svoju rodinu. Začal som hneď v 1990-tom a hneď na začiatku sme s partnerom riešili zásadnú dilemu. Keďže som predtým zastával vo VHJ ZTS vysokú funkciu a správal som sa vždy v zmysle „odkazu“ svojho otca, mal som veľa dobrých kontaktov v štátnych podnikoch a mal som aj ich plnú dôveru. Štátne podniky mali vtedy ešte veľa peňazí a všetci ich okrádali. Nie podľa vtedy platných zákonov, lebo ešte žiadne neboli, ale podľa svedomia. Vtedy sme sa s mojim partnerom zamýšľali, či ideme robiť ako všetci ostatní, alebo „čestne“. Iste viete o čom hovorím – my, Slovania, máme na rozdiel od západných národov niečo, čo sa nazýva svedomie. Nepotrebujeme zákony na to aby sme vedeli, čo je dobré a čo nie. Vtedy sme sa rozhodli (a dodnes som presvedčený, že správne), že síce sa to podľa platného zákona môže, ale my to robiť nebudeme. Preto som nebol pri „privatizácii“ veľkých podnikov, ale preto sa môžem každému (aj sám sebe) pozrieť do očí.

Tak som budoval firmu poctivo. Najprv pre seba a uspokojenie svojho ega. Neskôr v nádeji, že ju zanechám svojim deťom. Napriek naozaj čestnému spôsobu podnikania, podarilo sa mi vybudovať veľkú a úspešnú firmu, chýbala mi však ešte jedna životná skúsenosť, a to, že úspech sa neodpúšťa. A už vôbec Vám neodpustia tí vagabundi, ktorí Vám závidia to čisté svedomie. Oni vedia ako špinavo dosiahli svoj „úspech“ a Vašu poctivosť Vám nemôžu odpustiť. A tak sa niekoľkí takíto závistlivci dohodli a podali na mňa vymyslené trestné oznámenie. Nebudem zachádzať do podrobností – trvalo 17 rokov, kým ma najvyšší súd definitívne oslobodil. Toto bola moja definitívna skúsenosť, ktorá najviac ovplyvnila môj život. Počas tých 17-tich rokov som prišiel o väčšinu svojho majetku, o väčšinu svojich „priateľov“ a o všetky ilúzie. Zistil som, že to, čo mi otec hovoril za socializmu, platí dnes niekoľkonásobne – s poctivosťou sa ďaleko nedostaneš.

Ale zistil som aj, že naozajstný zmysel života je rodina. Pevná, súdržná a šťastná rodina je to, prečo sa oplatí žiť a mať čisté svedomie. Napriek svojim životným skúsenostiam vediem aj svoje deti a vnúčence k čestnosti a poctivosti, pretože som presvedčený, že nečestne nadobudnuté bohatstvo nemôže urobiť človeka šťastným.

Pevne verím, a osobne urobím pre to všetko, že príde doba, kedy skončí tento fašizmus, ktorý tí najväčší fašisti nazývajú demokraciou aby nás obalamutili, a konečne sa dostane ocenenia poctivým a čestným ľuďom.